Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 741/12/5502	Čadca, 22.1.2013
EEČ : 2-37-18-2013

U Z N E S E N I E

Trestná vec:	obvinený XXXXX a spol. 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 215 odsek 1 písmeno h Trestného poriadku s poukazom na § 86 písmeno d Trestného zákona zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: živnostník
pre prečin neodvedenia dane a poistného spolupáchateľstvom podľa § 20, § 277 ods. 1 Trestného zákona, na tom skutkovom základe, že ako konatelia spoločnosti XXXXX, s. r. o., so sídlom XXXXX, XXXXX, okres XXXXX, v období od 30.08.2006 do 30.01.2008, v zmysle zákona č. 461/2003 Z. z. o sociálnom poistení vo vtedy platnom znení, v zmysle zákona č. 580/2004 Z. z. o zdravotnom poistení vo vtedy platnom znení zrážali z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, ďalej v zmysle zákona č. 595/2003 Z. z. o daniach z príjmov vo vtedy platnom znení vykonávali zrážky preddavkov na daň z príjmov fyzických osôb zo závislej činnosti za svojich zamestnancov, pričom zrazené poistné neodviedli Sociálnej poisťovni - pobočka XXXXX, Všeobecnej zdravotnej poisťovni, a. s. pobočka XXXXX a zrazené preddavky na daň neodvádzali Daňovému úradu v Čadci, tieto si ponechali, čím im vznikol dlh voči týmto inštitúciám v celkovej sume 1.760,62 €,
lebo zanikla trestnosť činu
Odôvodnenie:
Vyšetrovateľ Okresného riaditeľstva PZ, OKP OEK v Čadci vydal dňa 09.08.2012 uznesenie pod sp. zn. ČVS:ORP-377/OEK-CA-2012, ktorým podľa § 199 ods. 1 Trestného poriadku začal trestné stíhanie pre prečin neodvedenia dane a poistného podľa § 277 ods. 1 Trestného zákona a následne dňa 04.12.2012 podľa § 206 ods. 1 Trestného poriadku vzniesol obvinenie XXXXX a XXXXX pre prečin neodvedenia dane a poistného spolupáchateľstvom podľa § 20, § 277 ods. 1 Trestného zákona na tom skutkovom základe, ako je uvedené vo výrokovej časti uznesenia vyšetrovateľa. 

Trestné konanie sa viedlo na podklade operatívneho preverovania OKP OEK v Čadci, nakoľko operatívnym šetrením sa zistilo dôvodné podozrenie zo spáchania prečinu neodvedenia dane a poistného podľa § 277 ods. 1 Trestného zákona.

Uvedeného trestného činu sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona.

Citované ustanovenie § 277 Trestného zákona postihuje konanie páchateľa, ktorý z hrubých miezd svojich zamestnancov v deň výplatného termínu zrazí sumu, ktorá pripadá na poistné, ktoré by malo byť zaslané príslušným inštitúciám a zároveň zrazí a neodvedie preddavky na daň z príjmov fyzických osôb. Suma poistného je pritom určená percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami: zákona č. 461/2003 Z. z. o sociálnom poistení v platnom znení, zákona č. 580/2004 Z. z. o zdravotnom poistení v platnom znení, ako i zákona č. 595/2003 Z. z. o daniach z príjmov v platnom znení. Aby mohlo byť skonštatované, že páchateľ sa dopustil vyššie uvedeného trestného činu, musí byť preukázané, že páchateľ, ako osoba konajúca a zodpovedná za firmu, teda aj za odvedenie zákonných odvodov, mal k dispozícii, po úhrade mzdových nárokov zamestnancov, dostatok finančných prostriedkov na to, aby zákonné odvody a preddavky na daň uhradil. Uvedená skutočnosť je predmetom znaleckého dokazovania, kde znalec sa vyjadruje k platobnej schopnosti firmy uhrádzať v zákonných termínoch príslušné poistné a preddavky na daň.

Vyšetrovateľ do spisu zabezpečil správy od jednotlivých inštitúcii, ktorým neboli zákonné odvody uhradené. Z jednotlivých správ vyplýva, že obvinení ako konatelia firmy XXXXX, s. r. o., so sídlom XXXXX, XXXXX neodviedli poistné za zamestnancov: Sociálnej poisťovni - pobočka XXXXX v sume 28.390,- Sk, čo predstavuje 942,37 € za obdobie mesiacov od júla 2007 do decembra 2007, ďalej neodviedli Všeobecnej zdravotnej poisťovni, a. s., pobočka XXXXX sumu 683,64 € za obdobie mesiacov od júla 2006 do novembra 2007. Taktiež bolo zistené, že zamestnanci neboli evidovaný v UNION zdravotnej poisťovni, a. s. Bratislava. Dôvera zdravotná poisťovňa, a. s. Bratislava uviedla, že voči spoločnosti XXXXX, s. r. o. XXXXX neeviduje pohľadávky z titulu nedoplatkov. Daňovému úradu v Čadci neboli odvedené preddavky na daň za mesiace máj 2007 až september 2007 v celkovej sume 134,61 €. Celkovo teda obvinení neodviedli na uvedených platbách sumu 1.760,62 €.

Vyšetrovateľ do spisu zabezpečil znalecký posudok z odboru ekonómia a manažment, z odvetvia účtovníctvo a daňovníctvo, kontroling, od XXXXX. Znalec v posudku na podklade správ od jednotlivých inštitúcii vyčíslil výšku odvodovej povinnosti voči každej inštitúcii a to osobitne odvody za zamestnancov. Z posudku je zrejmá výška neodvedeného poistného a preddavkov na daň. Znalec sa v posudku vyjadril k platobnej schopnosti (solventnosti) firmy obvinených ku výplatným termínom t. j. k termínom, kedy mali byť zrazené z hrubých miezd zamestnancov príslušné odvody a tieto mali byť zaslané jednotlivým inštitúciám uvedeným vo výrokovej časti uznesenia. Z posudku je zrejmé, že firma disponovala dostatkom finančných prostriedkov na úhradu zákonných odvodov a preddavkov na daň takmer za celé obdobie, ktoré bolo predmetom trestného konania, t. j. za obdobie mesiacov júl 2006 až december 2007, s výnimkou odvodovej povinnosti za mesiace október a december 2007, kedy firma mohla odvody uhradiť čiastočne. Zároveň na základe znaleckého posudku bolo možné ustáliť, že obvinení ako konatelia firmy mohli uhradiť poistné za zamestnancov: Sociálnej poisťovni - pobočka XXXXX, Všeobecnej zdravotnej poisťovni, a. s., pobočka XXXXX a Daňovému úradu v Čadci v celkovej sume 1.646,37 €. 

Obvinený XXXXX sa odmietol vyjadriť k dôvodom neuhrádzania poistného a preddavkov na daň. Zároveň prejavil ochotu podlžnosti na poistnom a preddavkoch na daň dodatočne uhradiť.

Obvinený XXXXX sa taktiež odmietol vyjadriť k dôvodom neuhrádzania poistného a preddavkov na daň. Zároveň uviedol, že podlžnosti na poistnom a preddavkoch na daň dodatočne uhradí, čo napokon aj vykonal. 

Svedok- poškodený XXXXX, ako zástupca Všeobecnej zdravotnej poisťovne, a. s. pobočka XXXXX vypovedal, že spoločnosť XXXXX, s. r. o. XXXXX neuhradila poistné na zdravotné poistenie za zamestnancov za obdobie mesiacov od júla 2006 do novembra 2007 a to v celkovej sume 683,64 €. 

Svedkyňa- poškodená XXXXX ako zástupkyňa Sociálnej poisťovne, pobočka XXXXX uviedla, že spoločnosť XXXXX s. r. o. XXXXX neuhradila poistné na sociálne poistenie za zamestnancov za obdobie mesiacov od júla 2007 do decembra 2007 a to v celkovej sume 942,38 €.

Svedkyňa- poškodená XXXXX ako zástupkyňa Daňového úradu Žilina, pobočka XXXXX uviedla, že spoločnosť XXXXX s. r. o. XXXXX neuhradila preddavky na daň za zamestnancov za obdobie mesiacov od mája 2007 do septembra 2007 a to v celkovej sume 134,61 €.

Do spisu boli následne zabezpečené listinné dôkazy, doklady o úhrade, z ktorých vyplýva, že: dňa 04.01.2013 obvinený XXXXX do pokladne v Sociálnej poisťovni, pobočka XXXXX uhradil dlžné poistné za zamestnancov v celkovej sume 1.646,37 €, dňa 11.01.2013 do pokladne vo Všeobecnej zdravotnej poisťovni, a. s. pobočka XXXXX uhradil dlžné poistné za zamestnancov a to v sume 683,64 €. Daňovému úradu v Čadci boli dodatočne uhradené neodvedené preddavky na daň v celkovej sume 134,61 €, taktiež dňa 11.01.2013. Príjem platieb potvrdili aj dotknuté inštitúcie.

S poukazom na vyššie uvedené okolnosti je zrejmé, že možno prijať záver o tom, že obvinení si podlžnosti na poistnom a preddavkoch na daň za obdobie od júla 2006 do decembra 2007 dodatočne uhradili. 

V tejto súvislosti poukazujem na ustanovenie § 86 ods. 1 písm. d/ Trestného zákona účinného do 31.08.2010, teda v čase spáchania skutku (§ 2 ods. 1 Trestného zákona), podľa ktorého trestnosť trestného činu zaniká aj vtedy, ak ide o trestný čin neodvedenia dane a poistného podľa § 277, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Keďže obvinení XXXXX a XXXXX dodatočne uhradili podlžnosti na poistnom a preddavkoch na daň, ktoré mali odviesť za svojich zamestnancov, možno skonštatovať, že splnili podmienku uvedenú v ustanovení § 86 ods. 1 písm. d/ Trestného zákona účinného do 31.08.2010, na základe čoho možno vyvodiť záver, že u nich zanikla trestnosť činu, pre ktorý sú trestne stíhaní a preto som rozhodol tak, ako je uvedené vo výrokovej časti tohto uznesenia a trestné stíhanie obvinených XXXXX a XXXXX pre prečin neodvedenia dane a poistného spolupáchateľstvom podľa § 20, § 277 ods. 1 Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.
Poučenie:
Proti tomuto uzneseniu je prípustná sťažnosť, ktorú možno podať do 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor